b'\n_START_ARTICLE_\nHestad kapell\n_START_SECTION_\nHistorie\n_START_PARAGRAPH_\nHestad kapell ble bygd i 1805, og man regner med at man da brukte den gamle kirken i Viksdalen som modell. Hestad kapell ble bygd mye mindre, og er ikke mer enn 13 meter lang og 5,5 meter bred. Sannsynligvis ble kirken bygd p\xc3\xa5 dugnad av bygdefolket. _NEWLINE_Taket og t\xc3\xa5rnet var opprinnelig noe h\xc3\xb8yere enn det er i dag, men dette ble \xc3\xb8delagt av en sterk storm i 1864, og nytt tak og t\xc3\xa5rn ble derfor bygd._NEWLINE_Siden 1805 har lite blitt endret inne i kapellet. Alt bortsett fra prekestolen og altertavlen er umalt, benkene st\xc3\xa5r vendt mot hverandre slik at halve menigheten sitter med ryggen mot alteret og det er ikke innlagt str\xc3\xb8m._NEWLINE_Fra ca. 1327 stod det en stavkirke p\xc3\xa5 samme plass som man n\xc3\xa5 finner Hestad kapell, og mye av materialet fra denne stavkirken er i bruk i kapellet. I t\xc3\xa5rnet er det brukt fire staver fra denne kirken. I v\xc3\xa5penhuset er det \xc3\xa5ttekantede hj\xc3\xb8rnestolper fra den gamle kirken, og noen av knelerene som er brukt til \xc3\xa5 stive av vegger og tak er tatt fra den. Noe er ogs\xc3\xa5 fra et tilbygg til den gamle kirken. Dette tilbygget ble f\xc3\xb8rste gang omtalt i 1686. Kirkeklokken er fra 1600-tallet._NEWLINE_Kirken ble kj\xc3\xb8pt av Fortidsminneforeningen i 1917.\n_START_SECTION_\nBruk\n_START_PARAGRAPH_\nI dag er kirken bare i bruk til fire faste gudstjenester i \xc3\xa5ret. Blant disse fire er faste gudstjenester p\xc3\xa5 olsok og nytt\xc3\xa5rsaften. I tillegg blir kapellet ogs\xc3\xa5 brukt til begravelser og bryllup. _NEWLINE_De siste \xc3\xa5rene har ogs\xc3\xa5 kapellet blitt brukt av Den katolske kirke til \xc3\xa5 feire messe.\n_START_SECTION_\nBenk med drageutskj\xc3\xa6ringer\n_START_PARAGRAPH_\nAlle benkene i kirken bortsett fra en benk, er enkle og uten utskj\xc3\xa6ringer. Den bakerste benken p\xc3\xa5 mannssiden har d\xc3\xb8r ut mot midtgangen og utskj\xc3\xa6ringer i dragem\xc3\xb8nster. Hvorfor denne benken har dette er uklart.\n_START_SECTION_\nAltertavle\n_START_PARAGRAPH_\nAltertavlen er fra 1805, og er en s\xc3\xa5kalt katekismetavle.'